מספר פנימי: 2013011

הכנסת העשרים

**יוזמים: חברי הכנסת** **רועי פולקמן**
 **מירב בן ארי**
 **עמר בר-לב**
 **איציק שמולי**
 **שולי מועלם-רפאלי**
 **זאב בנימין בגין**
 **מיכאל מלכיאלי** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4060/20

הצעת חוק להסדרת ההימורים החוקיים בישראל, התשע"ז–2017

|  |  |  |
| --- | --- | --- |
| מטרה  | 1. | מטרתו של חוק זה לבחון את מסוכנות תכניות ההימורים החוקיים בישראל המופעלות על ידי הגורמים המקיימים הימורים חוקיים בישראל ולהגביל את השפעותיהם השליליות של ההימורים החוקיים ואת חשיפת היתר להימורים אלו.  |
| הגדרות | 2. | בחוק זה – |
|  |  | "הימורים חוקיים בישראל" – כל אחד מאלה: |
|  |  |  | (1) הימורים המתקיימים על פי היתר שר האוצר, בהתאם לסמכות הקבועה בסעיף 231 לחוק העונשין, התשל"ז–1977[[1]](#footnote-2); |
|  |  |  | (2) הימורים שמקיימת המועצה להסדר ההימורים בספורט, בהתאם להוראות חוק להסדר ההימורים בספורט, התשכ"ז–1967[[2]](#footnote-3). |
|  |  | "הממונה" – הממונה על הסדרת ההימורים החוקיים שמונה לפי סעיף 3; |
|  |  | "השרים" – שר המשפטים ושר האוצר. |
| מינוי ממונה ותפקידיו  | 3. | השרים ימנו ממונה על הסדרת ההימורים החוקיים אשר יפעל להסדרת ההימורים החוקיים בישראל ולשמירת האינטרס הציבורי בתחום זה אשר יהיה מוסמך, בין השאר:  |
|  |  | (1) לאשר כי בתכנית הימורים שמבקש להפעיל גורם המקיים הימורים חוקיים אין כדי לגרום להתמכרות יתרה וכי לא גלום בה חשש ממשי או סיכון להתמכרות כדי להצדיק את מניעתה; |
|  |  | (2) לקבוע כללים והגבלות לפרסום הימורים חוקיים במטרה להבטיח כי פרסום ההימורים ייעשה בהתאם לעקרונות אתיקה מקובלים ובאופן שאינו מביא לחשיפת יתר להימורים ואינו פועל ליצירת תפיסה מוטעית של הימורים כמשני חיים או מבטיחים הצלחה;  |
|  |  | (3) לאכוף קיום הוראות כאמור בפסקה (2) ביחס לפרסומים ובכלל זאת לאשר מראש, לבקשת גורם המקיים הימורים חוקיים, כי פרסום מוצע מטעמו אינו חורג מהכללים ומההגבלות שנקבעו; |
|  |  | (4) להציע לשרים תכניות לצמצום התמכרויות; |
|  |  | (5) לבחון את עברם הפלילי של המבקשים לעסוק בתחום ההימורים החוקיים, לרבות כזכיינים מטעם הגורמים המקיימים הימורים חוקיים; |
|  |  | (6) להורות למפעילי הימורים חוקיים, בתיאום עם הרשות המוסמכת כמשמעותה בחוק איסור הלבנת הון, התש"ס–2000[[3]](#footnote-4), בדבר הסדרים ופעולות למניעת הלבנת הון בפעילות ההימורים החוקיים; |
|  |  | (7) לפקח על קיום התנאים למתן היתר לעריכת הגרלות הימורים המתקיימים על פי היתר שר האוצר, בהתאם לסמכות הקבועה בסעיף 231 לחוק העונשין, התשל"ז–1977, אצל הגורמים המקיימים הגרלות על פי היתר כאמור. |
| המועצה להסדרת פעילות ההימורים החוקיים | 4. | השרים ימנו את המועצה להסדרת פעילות ההימורים החוקיים; במועצה יכהנו שבעה חברים שימונו מקרב עובדי המדינה ומקרב הציבור ואלו הם –  |
|  |  | (1) נציג משרד האוצר – לפי המלצת שר האוצר, והוא יהיה יושב ראש המועצה; |
|  |  | (2) נציג משרד המשפטים – לפי המלצת שר המשפטים; |
|  |  | (3) נציג משרד התרבות והספורט – לפי המלצת שר התרבות והספורט; |
|  |  | (4) נציג משרד העבודה, הרווחה והשירותים החברתיים – לפי המלצת שר העבודה, הרווחה והשירותים החברתיים; |
|  |  | (5) נציג המשרד לביטחון הפנים – לפי המלצת השר לביטחון הפנים; |
|  |  | (6) שני מומחים בעלי השכלה גבוהה וניסיון מוכח בתחומים הנוגעים להתמכרויות ולטיפול בהם. |
| תפקידי המועצה | 5. | המועצה תייעץ לממונה בכל הנוגע להפעלת סמכויותיו בהתאם להוראות לפי חוק זה.  |

דברי הסבר

הימורים הם תופעה חברתית רבת שנים. בשנים האחרונות התופעה הולכת ומתרחבת. גם בישראל התרחבו ההימורים בשני העשורים האחרונים וכיום שני מפעילי ההימורים החוקיים – מפעל הפיס והמועצה להסדר הימורים בספורט מציעים לציבור מגוון רחב של מוצרי הימורים. בצד מתן האפשרות לאדם להמר, ככל שזו ניתנת, עומדת חובה חברתית לוודא כי ההימור יסופק באופן מפוקח ומבוקר, אשר לא יעודד פעילות הימורים מופרזת. לא יחשוף יתר על המידה אוכלוסיות רגישות להתמכרות, יצמצם את סכנת ההתמכרות להימורים בחברה הישראלית ויבטיח טיפול מתאים במתמכרים.

הצעת החוק נועדה להקים גוף אשר יפקח ויסדיר את פעילות ההימורים בישראל ואשר תהיה לו ראיה כוללת ורחבה של כל תחום ההימורים החוקיים בישראל. גוף זה יפקח באופן שוטף על פעילות הגופים המורשים לארגן את ההימורים החוקיים, על קביעת נהלים והנחיות לבחירת הזכיינים או המפיצים מטעמם, על תכניות ההימורים החוקיות, על הפרסום של תכניות ההימורים ועל יישום תנאים והגבלות החלים על תכניות ההימורים. מטרתו של הגוף החדש היא לצמצם חשיפה להימורים, לצמצם את תופעת ההתמכרות להימורים ואת סיכוני הפשיעה הנלווים להימורים ובכלל זה חדירת גורמים עבריינים לתחום ההימורים החוקיים ושימוש בהימורים החוקיים לפעילות עבריינית לרבות הלבנת הון.

מוצע כי הגוף הרגולטורי הייעודי יוסמך לעסוק בהסדרה הנדרשת לפעילויות נוספות בתחום ההימורים החוקיים ובכלל זאת לעסוק במתן היתרים לעריכת הגרלות, במניעת חשיפת יתר להימורים, בצמצום התמכרויות, בפרסום ושיווק הימורים, במניעת הלבנת הון, ובחינת עבר פלילי של עוסקים בתחום והיבטים תאגידיים של פעילות הגופים.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ב באדר התשע"ז - 20.3.17

1. ס"ח התשל"ז, עמ' 226. [↑](#footnote-ref-2)
2. ס"ח התשכ"ז, עמ' 142. [↑](#footnote-ref-3)
3. ס"ח התש"ס, עמ' 293. [↑](#footnote-ref-4)